El ple d'Alboraia recorda a les víctimes de l'Holocaust
28 de Gener de 2022

En el Dia Internacional de la Commemoració en Memòria de les víctimes de l'Holocaust i la Prevenció dels Crims contra la Humanitat, el ple municipal de l'Ajuntament d'Alboraia, celebrat el passat 27 gener, va passar a la lectura del manifest elaborat des de la Xarxa de Municipis per al reconeixement de la Memòria Històrica (Xarxa Memòria), impulsada per la Federació Valenciana de Municipis i Províncies (FVMP). La Xarxa està formada per 154 Entitats Locals (151 Ajuntaments, les Diputacions de Castelló i València i la Mancomunitat Alt Palància).

El Ple va recordar durant la sessió a dos persones vinculades amb el poble d'Alboraia, segons va llegir, Manuel Andreu, regidor de Memòria Democràtica, "la primera persona és José Lliso Moreno, nascut a Alboraia el 1908 i que va ser internat en Mauthausen el 6 d'agost de 1940 i alliberat el 5 de maig de 1945”, també va recordar el regidor que a aquesta víctima se li va rendir un homenatge, el passat 13 de gener a Picassent.

En l'acte de la Generalitat Valenciana, “Construint Memòria” se li va fer lliurament d'un 'Taulell de la Memòria' en reconeixement per la lluita de la llibertat i els valors democràtics que va recollir el primer edil de la localitat, Miguel Chavarría al costat de membres de la corporació municipal.

D'altra banda, el regidor Manuel Andreu, també va recordar durant la seua intervenció a “un familiar directe del president d'aquesta Corporació, a Salvador Chavarría Martínez, deportat a Mauthausen el 27 de gener de 1941 i traslladat al camp de concentració de Gusen el 17 de febrer on va ser assassinat el 20 de desembre de 1941”.